b'\n_START_ARTICLE_\nYouTube\n_START_SECTION_\nNastanak YouTubea\n_START_PARAGRAPH_\nUtemeljitelji YouTubea su Chad Hurley, Steve Chen i Jawed Karim, biv\xc5\xa1i zaposlenici tvrtke PayPal. Domena \xe2\x80\x9eYouTube.com\xe2\x80\x9c aktivirana je 14. velja\xc4\x8de 2005. godine, a tijekom narednih mjeseci stranica je razvijana. U svibnju 2005. godine stranica je javnosti ponu\xc4\x91ena na uvid, a \xc5\xa1est mjeseci kasnije slu\xc5\xbebeno je otpo\xc4\x8dela s radom. YouTube je pokrenut privatnim sredstvima, a investitorska tvrtka Sequoia Capital u studenom 2005. ula\xc5\xbee 3,5 milijuna te u travnju 2006. godine jo\xc5\xa1 8 milijuna dolara. 9. listopada 2006. godine najavljeno je da \xc4\x87e tvrtku preuzeti Google za 1,65 milijardi dolara u dionicama. Ugovor je zaklju\xc4\x8den 13. studenog, a u njemu stoji da YouTube zadr\xc5\xbeava svojih 67 zaposlenika te da nastavlja raditi nezavisno od Googlea._NEWLINE_Prvi je video na YouTube postavio korisnik jawed (pravim imenom Jawed Karim, jedan od osniva\xc4\x8da web-stranice) pod nazivom "Me at the zoo". Video je postavljen 23. travnja 2005. godine te trenutno ima vi\xc5\xa1e od 75 milijuna prikaza._NEWLINE_Prema statisti\xc4\x8dkom istra\xc5\xbeivanju iz lipnja 2006. godine na YouTubeu je dnevno pregledavano 100 milijuna videozapisa, a tijekom 24 sata postavljano 65 000 novih videozapisa. Prema istra\xc5\xbeivanju tvrtke Nielsen/NetRatings stranicu posje\xc4\x87uje gotovo 20 milijuna korisnika mjese\xc4\x8dno, od toga 44\xc2\xa0% \xc5\xbeena i 56\xc2\xa0% mu\xc5\xa1karaca naj\xc4\x8de\xc5\xa1\xc4\x87e dobi od 12 do 17 godina. Prema istra\xc5\xbeivanju stranice Hitwise.com 64\xc2\xa0% mre\xc5\xbenog video prometa u Velikoj Britaniji odvija se na YouTubeu._NEWLINE_Glazbeni spot pjeva\xc4\x8da Psy - "Gangnam Style", postao je prvi videozapis koji je pre\xc5\xa1ao 1 milijardu pregleda na YouTubeu, a prenesen je 2012. godine, a 1 milijardu prikaza dobio je u prosincu iste godine. Dugo vremena je bio najgledaniji videozapis na YouTubeu, no 10. srpnja 2017. godine, prestigao ga je glazbeni spot pjeva\xc4\x8da Wiz Khalifa - "See You Again". Isti spot, ubrzo je prestigao glazbeni spot pjeva\xc4\x8da Luisa Fonsia - "Despacito", koji je dan danas najgledaniji video na YouTubeu s 5,1 milijardi pregleda. Trenutno, samo 6 videozapisa koji nisu glazbeni spotovi imaju preko 1 milijardu prikaza.\n_START_SECTION_\nUtjecaj na dru\xc5\xa1tvo\n_START_PARAGRAPH_\nYouTube je kao besplatan medij postao sredstvom promoviranja anonimnih filmskih autora i glazbenika koji su ovim putem stekli popularnost i probili se u tradicionalne medije poput radija i televizije, u svibnju 2007. ponudio je najgledanijim autorima da postanu njihovim partnerima te na taj na\xc4\x8din dobiju dio zarade od reklama koje s pojavljuju pored njihovih uradaka._NEWLINE_Mo\xc4\x87 YouTubea prepoznali su i politi\xc4\x8dari. Tako su se kandidati za ameri\xc4\x8dke predsjedni\xc4\x8dke izbore 2008. godine koristili YouTubeom kao medijem za predsjedni\xc4\x8dku kampanju, a ponajvi\xc5\xa1e Barack Obama i Hillary Clinton. Potencijalni bira\xc4\x8di mogu pregledavati videozapise u kojima predsjedni\xc4\x8dki kandidati iznose svoje stavove te ih komentirati vlastitim uratcima. Tako\xc4\x91er, ameri\xc4\x8dki mediji isti\xc4\x8du da je YouTube odigrao zna\xc4\x8dajnu ulogu u porazu republikanskog senatora Georgea Allena 2006. zbog videozapisa u kojem senator iznosi rasisti\xc4\x8dke stavove._NEWLINE_YouTube se u hrvatskoj javnosti prvi put u ve\xc4\x87oj mjeri spominjao po\xc4\x8detkom 2007. godine, kada je na njega jedan korisnik postavio isje\xc4\x8dke govora tada\xc5\xa1njeg ministra unutarnjih poslova Ivice Kirina kako bi ga ismijao. Kirin je o\xc5\xa1tro napao autora filma, \xc4\x8dime se izlo\xc5\xbeio jo\xc5\xa1 ve\xc4\x87oj poruzi javnosti, zbog toga \xc5\xa1to je servis pogre\xc5\xa1no nazvao "Jubito".\n_START_SECTION_\nPravna pitanja\n_START_PARAGRAPH_\nIako YouTube ne dopu\xc5\xa1ta postavljanje sadr\xc5\xbeaja za\xc5\xa1ti\xc4\x87enog zakonom o autorskim pravima Sjedinjenih Ameri\xc4\x8dkih Dr\xc5\xbeava i \xc4\x8ditavo ga vrijeme bri\xc5\xa1e, takav sadr\xc5\xbeaj se neprestano pojavljuje. Tu spadaju televizijske emisije, reklame, glazbeni spotovi, snimke koncerata, isje\xc4\x8dci iz filmova i TV serija i dr. Ako ih vlasnik autorskih prava ne prijavi, jedini na\xc4\x8din na koji YouTube otkriva takav sadr\xc5\xbeaj je putem klju\xc4\x8dnih rije\xc4\x8di i oznaka (tagova) koje su postavljene uz njega. Svojevremeno je YouTube ponudio mogu\xc4\x87nost da korisnici prijave sadr\xc5\xbeaj koji kr\xc5\xa1i autorska prava, ali se ispostavilo da je takav sustav podlo\xc5\xbean zlouporabi jer su neki korisnici prijavljivali originalne uratke drugih korisnika._NEWLINE_Zbog kr\xc5\xa1enja autorskih prava YouTubeu je ulo\xc5\xbeeno mnogo pritu\xc5\xbebi, a pokrenuto je i nekoliko sudskih postupaka. Tako je, na primjer, Japansko dru\xc5\xa1tvo za za\xc5\xa1titu prava autora, skladatelja i izdava\xc4\x8da (JASRAC) tra\xc5\xbeilo da YouTube ukloni tisu\xc4\x87e videozapisa popularnih japanskih glazbenika. U velja\xc4\x8di 2006. televizijska tvrtka NBC zatra\xc5\xbeila je uklanjanje za\xc5\xa1ti\xc4\x87enog materijala, me\xc4\x91utim, kako je YouTube sve vi\xc5\xa1e dobivao na zna\xc4\x8daju, NBC se u srpnju iste godine odlu\xc4\x8duje za neobi\xc4\x8dan potez te mu nudi suradnju. Tako na YouTubeu danas postoji slu\xc5\xbebeni NBC-jev kanal na kojem je mogu\xc4\x87e gledati isje\xc4\x8dke iz njegove produkcije._NEWLINE_U kolovozu 2006. YouTube najavljuje da planira tokom 18 mjeseci ponuditi na svojoj stranici sve glazbene spotove ikad napravljene. Warner Music Group i EMI prihva\xc4\x87aju projekt te u rujnu potpisuju ugovor s YouTubeom, a u listopadu ugovore potpisuju i CBS, Universal Music Group i Sony BMG Music Entertainment. Prema ugovoru, te tvrtke YouTubeu ustupaju pravo na emitiranje glazbenih spotova iz njihove produkcije za dio prihoda od reklama s YouTubeovih stranica.\n_START_SECTION_\nReprodukcija\n_START_PARAGRAPH_\nDo kraja sije\xc4\x8dnja 2015. godine za reprodukciju videozapisa bilo je potrebno instalirati dodatak Adobe Flash Player. U sije\xc4\x8dnju 2010. godine, YouTube je pokrenuo eksperimentalnu stranicu koja je koristila ugra\xc4\x91ene HTML5 mogu\xc4\x87nosti preglednika za prikazivanje videozapisa \xc5\xa1to je omogu\xc4\x87ilo reprodukciju bez potrebe za instaliranjem bilo kakvih dodataka. YouTube web mjesto je imalo posebnu web stranicu na kojoj je bilo mogu\xc4\x87e pridru\xc5\xbeiti se testiranju HTML5 reproduktora pomo\xc4\x87u podr\xc5\xbeanih preglednika. YouTube je 27. sije\xc4\x8dnja 2015. godine objavio kako \xc4\x87e na svim podr\xc5\xbeanim preglednicima HTML5 biti zadana metoda reprodukcije.\n_START_SECTION_\nPrijenos\n_START_PARAGRAPH_\nSvi registrirani korisnici mogu prenositi videozapise koji mogu biti dugi do 15 minuta. Korisnici koji nisu kr\xc5\xa1ili pravila servisa mogu prenositi videozapise duge i do 12 sati, \xc5\xa1to zahtjeva potvr\xc4\x91ivanje ra\xc4\x8duna (pomo\xc4\x87u mobilnog telefona). Kada je servis krenuo s radom 2005. godine bilo je mogu\xc4\x87e prenositi duge videozapise, ali u o\xc5\xbeujku 2006. godine uvedeno je desetominutno ograni\xc4\x8denje nakon \xc5\xa1to je otkriveno da su ve\xc4\x87ina videozapisa koji prelaze ovu granicu neovla\xc5\xa1teni prijenosi TV serija, filmova i sli\xc4\x8dnih materijala za\xc5\xa1ti\xc4\x87enih autorskim pravom. U srpnju 2010. godine, desetominutno ograni\xc4\x8denje pove\xc4\x87ano je na 15 minuta. Ako se koristi a\xc5\xbeurna ina\xc4\x8dica preglednika, mogu\xc4\x87e je prenijeti videozapise ve\xc4\x87e i od 20 gigabajta. Najve\xc4\x87a dopu\xc5\xa1tena veli\xc4\x8dina videozapisa je 128 gigabajta._NEWLINE_YouTube podr\xc5\xbeava ve\xc4\x87inu kontejnerskih formata, uklju\xc4\x8duju\xc4\x87i .AVI, .MKV, .MOV, .MP4, DivX, .FLV i .ogg i .ogv.'